Tɨꞌɨj Jesús ayan raatapuaꞌajtacaꞌa tɨ tyuꞌuxajtacaꞌa, aj puꞌi áꞌuraa, majta aɨme ɨ maj jamuan áꞌujhuaꞌanyaꞌa. Matɨꞌɨj mi antacɨj achi japua tɨ ayan tyajaꞌarajtyahuaa tɨcɨn Cedrón. Au pu u jetze pujmeꞌen eihua tyuꞌuvaatɨmaꞌacaa ɨ cɨye, aseituuna cɨye.
Ajta aɨn ɨ Judás tɨ ayan tyuꞌutatuireꞌesin ɨ Jesús cɨmeꞌe, aɨ pu aꞌamuaꞌatyajcaꞌa aujna aꞌini muiꞌi mu maun eꞌetyujsaɨ, aɨjna ɨ Jesús, majta ɨ maj jamuan áꞌujhuaꞌanyaꞌa.
Majta aɨme ɨ mej maun tiꞌijta teyujtaꞌa, majta aɨme ɨ fariseos, ayaa mu huaꞌavaꞌahuau aɨme ɨ xantaaruꞌu ɨ mej maun tíꞌichaꞌɨ u teyujtaꞌa. Ayaa mu araꞌasicaa aꞌachu cumu hueicate. Naimiꞌi mu tatzari tyuꞌɨsimaꞌa, majta tiꞌitɨj aparaatu, majta ɨ maj cɨn huatyenyaꞌuseꞌen. Ajta aɨn ɨ Judás, aɨ pu huaꞌuviꞌitɨjmaꞌa. Matɨꞌɨj mi maun aꞌaráꞌa aꞌutɨ Jesús aꞌutyavaacaꞌa.
Ajta aɨn Jesús aɨ pu ari ramuaꞌareeracaꞌa aꞌij tɨ tiꞌitɨ raruuren. Aj puꞌi huaꞌantinajchacaꞌa. Ayaa pu tihuaꞌutaihuaꞌuriꞌi tɨcɨn: ―¿Aꞌatajni sahuauhuau?
Ayaa mu tiraataꞌixaa tɨcɨn: ―Jesús, tɨ Nazaret eꞌemaꞌacan. Aj puꞌi Jesús ayan tihuaꞌutaꞌixaa tɨcɨn: ―Nyaa nu nyaɨn pueen. Ajta aɨn Judás, tɨ ayan tyuꞌutatuiireꞌesin, au pu huaꞌa jamuan aꞌutyavaacaꞌa ɨ xantaaruꞌu.
Tɨꞌɨj Jesús ayan tihuaꞌutaꞌixaa yee tɨ nuꞌu aɨn pueen, aɨ mu ruhuaritaꞌa caacɨj. Majta aꞌaráavatzɨ a chuaataꞌa.
Ajtahuaꞌa pu ayan tihuaꞌutaihuaꞌuriꞌi tɨcɨn: ―¿Aꞌatajni sahuauhuau? Majta meyan tiraataꞌixaa tɨcɨn: ―Jesús tɨ Nazaret eꞌemaꞌacan.
Aj puꞌi ayan tihuaꞌutaꞌixaa tɨcɨn: ―Nuꞌuri hui neyan tyajamuaataꞌixaa yee nyaj nyaɨn pueen. Tɨ puaꞌa seyan nyeetzi huauhuau, sataꞌaj seyan huaꞌutaꞌan maj áꞌucɨɨnye amɨme ɨ mej nyaa jamuan áꞌujhuaꞌan. ―Ayaa pu tihuaꞌutaꞌixaa aɨjna ɨ Jesús.
Ayaa pu tyujuꞌurɨj tɨ ij ayan aráurasten aꞌij tɨ aɨn ari tyuꞌutaxajtacaꞌa tɨcɨn: “Capu nuꞌu aꞌatɨ áꞌuvej tɨ huaꞌa jetze ajtyamaꞌacan aɨme paj nuꞌu naatatuiiriꞌi.”
Ajta aɨn Simón, tɨ ajta iꞌi Pedro, aɨ pu chun huitechuiicaꞌa. Aɨ pu rúꞌijcupi. Aj puꞌi aɨjna cɨn tiraapueij tɨ ravaɨraꞌacaa aɨjna ɨ tɨ nain cɨn antyujmuaꞌareeracaꞌa u teyujtaꞌa. Pedro pu ayan raꞌajtaveijchacaꞌa ɨ naxairaꞌan ɨ aꞌatɨ. Ayaa pu antyahuaacaꞌa aɨjna tɨ tiꞌivaɨreꞌe tɨcɨn Malco.
Aj puꞌi Jesús ayan tiraataꞌixaa aɨjna ɨ Pedro tɨcɨn: ―Ucarujteꞌe mɨ aꞌachun. ¿Ni cai ayan ruxeꞌeveꞌe nyej nyaɨjna cɨn raꞌaraꞌastijreꞌen ɨ tɨ niyaꞌupua ayan cɨn tinyeijca?
Matɨꞌɨj mi aɨme ɨ xantaaruꞌu, ajta aɨn ɨ tɨ huaꞌa capitán pueen, majta aɨme ɨ maj maun tíꞌichaꞌɨ u teyujtaꞌa, aɨ mu raatyeeviꞌi maɨjna ɨ Jesús. Matɨꞌɨj mi raꞌanaajɨꞌɨque.
Anacai mu maun yaꞌuviꞌitɨ maɨjna jemi ɨ Anás, aꞌini aɨ pu aɨn pueenyaꞌa ɨ muꞌunyaaraꞌan aɨjna ɨ Caifás tɨ ajnaꞌɨmɨ nain cɨn antyujmuaꞌareeracaꞌa u teyujtaꞌa.
Ajta aɨn Caifás, aɨ pu aɨn pueenyaꞌa tɨ ayan tihuaꞌutaꞌixaa ɨ maj Israel jetze ajtyamaꞌacan tɨ ayan nuꞌu tihuaꞌatyavaꞌɨrihuaꞌan tɨ saɨj naꞌa ɨ tevi ayan huamɨꞌɨni huaꞌa jetze maꞌacan ɨ tyaɨte.